מיילי סיירוס

ילדות ותחילת הקריירה

נולדה בשם דסטיני הופ סיירוס (Destiny Hope Cyrus) בפרנקלין, טנסי שבארצות הברית, למשפחה נוצרית ממוצא בריטי. הוריה הם לטישיה ג'ין ובילי ריי סיירוס. סיירוס נולדה עם טכיקרדיה על-חדרית, מצב שגורם לקצב לב לא נורמלי בזמן מנוחה. היא קיבלה את הכינוי "סמיילי", שלאחר מכן קוצר ל"מיילי", כי לעיתים קרובות חייכה כתינוקת. היא שינתה את שמה למיילי ריי סיירוס. שמה האמצעי ניתן לזכר סבה, הפוליטיקאי הדמוקרטי, רונלד ריי סיירוס.
הוריה של סיירוס התחתנו בחשאי ב-28 בדצמבר 1993, שנה לאחר לידתה. יש להם עוד שני ילדים משותפים, ברייסון ונואה. ממערכות יחסים קודמות, לאמה שני ילדים נוספים, טרייס וברנדי, בעוד לאביה יש בן בשם כריסטופר, שגדל עם אמו, קריסטין לאקי, בקרוליינה הדרומית. ארבעה מאחיה נכנסו בסופו של דבר לעסקי הבידור: טרייס כזמר וגיטריסט בלהקת הפופ האלקטרונית מטרו סטיישן, נואה כשחקנית וזמרת, ברייסון כדוגמן אופנה, וברנדי כבלוגרית אופנה. הסנדקית של סיירוס היא הבדרנית דולי פרטון.
סיירוס גדלה בחווה בעיר הולדתה, ולמדה בחטיבת ביניים, עד שבעת עבודתה על הסדרה "האנה מונטנה", עזבה את בית הספר, לאור אי-יכולתה להגיע לשיעורים, בשל הצילומים. היא עברה ללמידה עם מורה פרטי. סיירוס שחונכה כנוצרייה, הוטבלה בכנסיית הסאות'רן בפטיסט. היא נהגה ללכת באופן קבוע לכנסייה ואף ענדה טבעת צניעות. בשנת 2001, כאשר הייתה סיירוס בת שמונה, עברו היא ומשפחתה לטורונטו, קנדה, בעוד שאביה צילם את סדרת הטלוויזיה Doc. לאחר שאביה לקח אותה לראות הפקה מקומות של המחזמר מאמה מיה!, החליטה סיירוס שהיא מעוניינת להיות שחקנית והחלה לקחת שיעורי משחק בסטודיו למשחק בטורונטו. בתפקידה הראשון, שיחקה סיירוס ילדה בשם קיילי בסדרת הטלוויזיה Doc. בשנת 2003, שיחקה סיירוס כרותי הצעירה בסרטו של טים ברטון, סיפורי דגים. אמה הפכה למנהלת האישית שלה, ועבדה כדי לרכוש צוות כדי לעזור לקריירה שלה לפרוח.

2003–2009: פריצה לתודעה כ-האנה מונטנה ותחילת הקריירה המוזיקלית

סיירוס נבחנה עבור סדרת הטלוויזיה של ערוץ דיסני, האנה מונטנה, כשהייתה בת אחת-עשרה. היא נבחנה לתפקיד של חברתה של הדמות הראשית, אולם נקראה להיבחן לתפקיד הראשי במקום. אף על פי שסורבה בהתחלה לתפקיד, כי הייתה "צעירה וקטנה" בשבילו, היא נבחרה מאוחר יותר לתפקיד הראשי בזכות השירה ויכולות המשחק שלה. הסדרה עלתה לאוויר לראשונה במרץ 2006 וזכתה למספר הצופים הגדול ביותר לתוכנית של ערוץ דיסני, והגיעה להישגים מרשימים בתחום המדרוג. ההצלחה המיידית של הסדרה הובילה את סיירוס להיות אלילת נוער. היא הופיעה עם בנות הצ'יטה בתור דמותה בסדרה, האנה מונטנה, בספטמבר 2006, והופיעה עם שירים מהעונה הראשונה של התוכנית. תקליטי וולט דיסני הוציאו פסקול תחת שמה של דמותה של סיירוס, האנה מונטנה, באוקטובר של אותה השנה. התקליט זכה להצלחה מסחרית, והגיע לראש מצעד הבילבורד 200 בארצות הברית; האלבום מכר מעל לשלושה מיליון עותקים ברחבי העולם. עם שחרורו של הפסקול, הפכה סיירוס לאדם הראשון בתוך חברת וולט דיסני שיש לו חוזים בתחומי הטלוויזיה, הקולנוע, מוצרי צריכה, ומוזיקה. סיירוס ניהלה מערכת יחסים עם השחקן טיילר פוזי בילדותה.  בנוסף, ניהלה סיירוס מערכת יחסים הזמר והשחקן ניק ג'ונאס מיוני 2006 עד דצמבר 2007.  היחסים שלה עם ג'ונאס, וכמו כן יחסי החברות לסירוגין עם הקולגות מרשת דיסני, סלינה גומז ודמי לובאטו, משכו תשומת לב תקשורתית רבה.
סיירוס חתמה על חוזה הקלטות לארבעה אלבומים בהוליווד רקורדס על מנת להפיץ את המוזיקה האישית שלה, שלא רשומה תחת הזיכיון של האנה מונטנה. היא הוציאה את האלבום של שני הדיסקים Hannah Montana 2: Meet Miley Cyrus ביוני 2007. הדיסק הראשון רשום כפסקול השני של האנה מונטנה, בעוד הדיסק השני שימש כאלבום האולפן הבכורה של סיירוס. אלבום זה היה השני שהגיע לראש מצעד הבילבורד 200, ומכר מעל שלושה מיליון עותקים מאז השקתו. חודשים לאחר יציאת הפרויקט, See You Again יצא בתור סינגל מוביל מהאלבום. השיר היה הצלחה מסחרית, ומכר מעל שני מיליון עותקים בארצות הברית מאז השקתו. לאחר מכן היא שיתפה פעולה עם אביה בסינגל Ready, Set, Don't Go. סיירוס יצאה לסיבוב ההופעות המצליח Best of Both Worlds Tour, שנערך מאוקטובר 2007 ועד ינואר 2008, כדי לקדם את שחרורו. ההצלחה של סיבוב ההופעות הובילה לשחרור של סרט הקולנוע בתלת מימד של ההופעה, האנה מונטנה ומיילי סיירוס: מופע הטוב שבשני העולמות. 
סיירוס וידידתה מנדי ג'ירוקס החלו לפרסם סרטונים בYouTube בפברואר 2008, וקראו לסרטונים "התוכנית של מיילי ומנדי"; קטעי הווידאו צברו קהל מעריצים גדול באינטרנט. באפריל 2008, הודלפו כמה תמונות של סיירוס בהלבשה תחתונה ובגדי ים שלהעל ידי פורץ צעיר שפרץ לחשבון הGmail שלה. מחלוקת נוספת התעוררה כאשר נודע כי סיירוס, אז חמש עשרה, דיגמנה טופלס במהלך צילומים עם אנני ליבוביץ' עבור Vanity Fair. הניו יורק טיימס הבהיר מאוחר יותר, כי אף על פי שהתמונות הותירו את הרושם שהיא עם חזה חשוף, הייתה סיירוס עטופה בסדין, ולא חשופה.
סיירוס המשיכה והוציאה לאור את אלבום האולפן השני שלה, Breakout, בחודש יוני של אותה השנה. האלבום התפאר במכירות השבוע הראשון הגבוהות ביותר של הקריירה שלה עד כה, והפך לאלבומה השלישי שמגיעה לראש מצעד הבילבורד 200. סיירוס מאוחר יותר כיכבה עם ג'ון טרבולטה בסרט האנימציה בולט, הופעת הבכורה שלה כשחקנית קולנוע. הסרט זכה להצלחה מסחרית וביקורתית ולהרוויח מועמדות לפרס גלובוס הזהב.
במרץ 2009, סיירוס הוציאה לאור את The Climb כסינגל מתוך פסקול האנה מונטנה: הסרט. השיר נתקל בתגובות ביקורתיות ומסחריות טובות, והפך ללהיט גדול בקרב חובבי מוזיקת הפופ והקאנטרי. הפסקול, בו מופיע השיר, היה לאלבום הרביעי של סיירוס שהגיע לראש מצעד הבילבורד 200; זה הפך אותה, בגיל שש עשרה, לאמן הצעיר ביותר בהיסטוריה אשר הכניס ארבעה אלבומים לראש המצעד. היא הוציאה את הפסקול הרביעי שלה כהאנה מונטנה ביולי 2009, אשר הגיע למקום השני במצעד הבילבורד 200. סיירוס השיקה מאוחר יותר את קו האופנה הראשון שלה, מיילי סיירוס ומקס אזריה, דרך וולמארט. קו האופנה קודם על ידי השחרור של Party in the U.S.A. והמיני-אלבום The Time of Our Lives. נכון להיום, Party in the U.S.A. ממשיך להיות אחד הסינגלים המוצלחים ביותר של סיירוס עד כה, ונחשב לשיר המזוהה איתה ביותר. היא לאחר מכן יצאה לסיבוב ההופעות הבינלאומי הראשון שלה, Wonder World Tour, אשר היה הצלחה מסחרית וביקורתית.

2010–2012: Can't Be Tamed והתמקדות בקריירת המשחק

בתקווה לטפח דימוי בוגר יותר, כיכבה סיירוס בסרט השיר האחרון, המבוסס על הרומן מאת ניקולס ספארקס. סרט זה זכה לתגובה ביקורתית שלילית בדרך כלל, אף על פי שזכה להצלחה מסחרית. בעת צילומי הסרט, היא החלה מערכת יחסים רומנטית עם הקולגה שלה, ליאם המסוורת'. סיירוס עוד ניסתה לשנות את הדימוי שלה עם שחרורו של אלבום האולפן השלישי שלה, Can't Be Tamed. האלבום מציג סגנון קרוב יותר לסוגת הדאנס מהוצאות קודמות שלה, וגרם ללא מעט מחלוקות בגלל התוכן הלירי שלו והופעותיה של סיירוס. האלבום מכר 106,000 עותקים בשבוע הראשון לשחרורו, והיה לאלבום הסטודיו הראשון שלה שלא כבש את ראש מצעד הבילבורד 200. בשל המחלוקת סביבו, הסינגל הסופי ואחרון מהאלבום, Who Owns My Heart, יצא רק במדינות אירופאיות בודדות. סיירוס הוציאה את הפסקול הסופי שלה כהאנה מונטנה באוקטובר של אותה השנה; האלבום היה לכישלון מסחרי. הירידה של סיירוס במכירות יוחסה לדימוי השנוי במחלוקת שלה.
סיירוס הייתה במרכז מחלוקת כשוידאו שפורסם באינטרנט בדצמבר 2010 הראה אז את סיירוס בת השמונה עשרה מעשנת סמים מבאנג. היא יצאה לסיבוב ההופעות הבינלאומי Gypsy Heart Tour באפריל 2011, אשר לא כלל הופעות בצפון אמריקה. לאחר שחרורו של Can't Be Tamed, סיימה סיירוס את דרכה עם חברת התקליטים הוליווד רקורדס. עם סיום האנה מונטנה, הודיעה סיירוס כי היא מתכוונת לקחת פסק זמן ממוזיקה כדי להתמקד בקריירה הקולנועית שלה.
ב-5 במרץ 2011 סיירוס הנחתה את התוכנית סאטרדיי נייט לייב, שבמהלכה הופיעה במספר מערכונים אשר עסקו בתקריות האחרונות שלה. מאוחר יותר היא הופיעה בסדרה של אמטיוי, Punk'd, לצד קלי אוסבורן וקלואי קרדשיאן. סיירוס כיכבה בסרט העצמאי LOL עם דמי מור. הסרט היה במהדורה מוגבלת, ולא הצליח מסחרית וביקורתית. לאחר מכן היא כיכבה בסרט הקומדיה מרגלת מתבגרת. 
סיירוס פרסמה שורה של הופעות חיות הידועות כ-Backyard Sessions דרך YouTube במהלך האביב והקיץ של 2012; ההופעות היו של שירים קלאסיים שסיירוס אוהבת. סיירוס החלה לעבוד על אלבום חדש בסוף שנה 2012. היא שיתפה פעולה עם המפיקים רוק מאפיה על השיר שלהם Morning Sun, אשר נעשה זמין להורדה בחינם באינטרנט. היא הופיעה בעבר בקליפ של סינגל הבכורה שלהם, The Big Bang. סיירוס סיפקה מאוחר יותר שירה בDecisions, שיר של בורגור. סיירוס והמסוורת' הופיעו בקליפ של השיר. הופיעה כמיסי בשני פרקים של הסיטקום של רשת CBS, שני גברים וחצי. היא אושרה גם כמדבבת העיקרית בסרט מפלצת של מלון, אבל נשרה מהפרויקט כדי לתאם את הקאמבק המוזיקלי שלה. ב-31 במאי, נודע כי סיירוס והמסוורת' התארסו לאחר שלוש שנים של מערכת יחסים. סיירוס יצרה תשומת לב תקשורתית רבה לאחר שגזרה את שערה וצבעה אותו לבלונדיני; ב-2012 השתתפה בסרט "מרגלת מתבגרת".

2013–2015: Bangerz ו-Miley Cyrus & Her Dead Petz

בשנת 2013, סיירוס שכרה את לארי רודולף להיות המנהל שלה; רודולף ידוע בעיקר בשל יצוגו את בריטני ספירס. לאחר מכן אושר שסיירוס חתמה על חוזה הקלטה חדש עם תקליטי RCA עבור אלבומים עתידיים. היא עבדה עם מפיקים כמו פארל ויליאמס וMike Will Made-It על אלבום האולפן הרביעי שלה, וכתוצאה מכך הסגנון המוזיקלי שלה הושפע מהיפ הופ. היא שיתפה פעולה עם אמנים רבים מתחום ההיפ הופ והופיעה בשיר של הראפר סנופ דוג, Ashtrays and Heartbreaks, שיצא בתור סינגל מוביל מתוך אלבום האולפן ה-12 שלו, Reincarnated, באפריל 2013. היא עבדה עם Will.i.am על השיר Fall Down, שפורסם כסינגל שיווקי באותו החודש. השיר נכנס לבילבורד הוט 100 במקום ה-58, וסימן את ההופעה הראשונה שלה במצעד מאז Can't Be Tamed בשנת 2010. היא סיפקה קולות שירה בשיר של ליל טוויסט, Twerk, יחד עם ג'סטין ביבר. השיר לא פורסם מסיבות לא ידועות, אף על פי שדלף לרשת מאוחר יותר. ב-23 במאי 2013, אושר כי סיירוס תשתתף בסינגל של Mike Will Made-It, 23, עם ויז קאליפה וג'וסי ג'יי. הסינגל הגיע למקום ה-11 במצעד הבילבורד הוט 100, ומכר מעל מיליון עותקים ברחבי העולם מאז השקתו.
סיירוס פרסמה את הסינגל החדש שלה We Can't Stop ב-3 ביוני בתור סינגל החזרה שלה, הסינגל זכה להיות הצלחה מסחרית ברחבי העולם, והגיע לראשי המצעדים במדינות שונות, בהן גם הממלכה המאוחדת. הקליפ של השיר קבע שיא VEVO עבור שיא צפיות בתוך עשרים וארבע שעות מרגע השחרור, והפך לווידאו הראשון שמגיע ל-100 מיליון צפיות באתר. סיירוס הופיעה עם רובין ת'יק בVMA 2013, הופעה שהביאה לתשומת לב תקשורתית נרחבת ולביקורת ציבורית. סיירוס הוציאה לאור את השיר Wrecking Ball כסינגל השני מתוך Bangerz, באותו יום של הופעה בטקס הVMA. השיר הפך ללהיט מיידי, והווידאו המלווה אותו, שהראה אותה מתנדנדת על כדור ההריסה, נצפה מעל תשעה עשר מיליון פעמים ביום הראשון לשחרורו. הסינגל הפך לשיר הראשון של סיירוס שהגיע לראש מצעד הבילבורד הוט 100 בארצות הברית. נכון להיות, הסינגל מכר מעל שני מיליון עותקים.
לאחר חודשים של ספקולציות בתקשורת, ב -16 בספטמבר 2013, נציג של סיירוס הודיע שהיא והמסוורת' החליטו לבטל את אירוסיהם, ובכך סיימו את מערכת היחסים בת ארבע השנים שלהם. ב-2 באוקטובר שידרה MTV את הסרט התיעודי Miley: The Movement, אשר תיעד את ההקלטות לאלבום הרביעי שלה, אשר יצא לאור ב-4 באוקטובר. האלבום היה הצלחה מסחרית, והגיע לראש מצעד הבילבורד 200 ומכר 270,000 עותקים בשבוע הראשון לשחרורו. ב-5 באוקטובר, סיירוס הנחתה את סאטרדיי נייט לייב בפעם השנייה; ב-5 בנובמבר, השיר של הראפר Future, Real and True יצא יחד עם סיירוס ומר הדסון; וידאו קליפ נלווה הוצג חמישה ימים לאחר מכן ב-10 בנובמבר 2013. בסוף 2013 היא הוכרזה כאמנית השנה של MTV. ב-29 בינואר 2014, היא ניגנה מופע קונצרט אקוסטי בMTV Unplugged, והופיעה עם שירים מ-Bangerz לצד הופעת אורח של מדונה. זה נהיה למופע עם מספר הצופים הרב ביותר של MTV Unplugged בעשור האחרון עם מעל 1.7 מיליון צופים. סיירוס גם השתתפה בקמפיין האביב 2014 של מארק ג'ייקובס יחד עם נטלי ווטלינג ואזמרלדה סאי ריינולדס. היא השיקה את סיבוב ההופעות השנוי במחלוקת שלה, Bangerz Tour באותה השנה, אשר זכה לביקורות חיובית בדרך כלל. במהלך סיבוב ההופעות, סיירוס סבלה מתגובה אלרגית לאנטיביוטיקה, אשר ניתנה לה בשל דלקת בסינוסים, והיא נאלצה להתאשפז בקנזס סיטי.
תוך שיתוף פעולה עם הפליימינג ליפס על המהדורה המחודשת שלהם לאלבום של הביטלס, Sgt. Pepper's Lonely Hearts Club Band, סיירוס החלה לעבוד עם ויין קווין על אלבום האולפן החמישי שלה. היא טענה שהיא מתמקדת במוזיקה, ושהאלבום לא ייצא עד שתרגיש שהוא מוכן. במשך רוב הזמן בו היא הקליטה את האלבום, היא הייתה במערכת יחסים רומנטית עם השחקן פטריק שוורצנגר. סיירוס עבדה גם על הסרטים הלילה שלפני וA Very Murray Christmas במשך תקופה זו; שני התפקידים היו קמעות. סיירוס הנחתה את VMA 2015, ונתנה הופעה מפתיעה של שיר חדש, Dooo It! במהלך הסיום של הטקס. מיד לאחר ההופעה, סיירוס חשפה כי אלבום האולפן החמישי שלה, Miley Cyrus & Her Dead Petz, זמין לשמיעה חינמית בSoundCloud. האלבום נכתב והופק בעיקר על ידי סיירוס, ונקרא ניסיוני ופסיכדלי, עם אלמנטים של פופ פסיכדלי, רוק פסיכדלי, ופופ אלטרנטיבי.

2016–2017: Younger Now ו-The Voice

בשנת 2016, בעקבות פרסום אלבום האולפן החמישי שלה בשנה הקודמת, סיירוס המשיכה לעבוד על אלבום האולפן השישי שלה. היא הייתה יועצת מרכזית בעונה העשירית של תחרות הריאליטי The Voice. במרץ 2016 אושר שסיירוס וליאם המסוורת' חידשו את מערכת היחסים שלהם. באותו החודש, הוכרז שסיירוס תהיה מנטורית בעונה ה-11 של The Voice כתחליף לגוון סטאפני; סיירוס היא המנטורית הצעירה ביותר שהופיעה בתוכנית. בספטמבר 2016, סיירוס כיכבה במשבר בשש סצנות, סדרת טלוויזיה שוודי אלן יצר עבור אמזון.
ב-11 במאי 2017, סיירוס הוציאה לאור את Malibu כסינגל המוביל מתוך האלבום השישי שלה. הסינגל הגיע למקום ה-10 במצעד בילבורד 100. ב-9 ביוני, סיירוס הוציאה את Inspired לאחר שהופיעה עם השיר במופע הצדקה One Love Manchester. השיר מהווה סינגל שיווקי מאלבומה העתידי. ב-8 באוגוסט 2017, הודיעה סיירוס שאלבום האולפן השישי שלה ייקרא "Younger Now" וב-18 באוגוסט יצא שיר הנושא של האלבום באותו השם. האלבום יצא ב-29 בספטמבר 2017. ב-27 באוגוסט סיירוס הופיעה לראשונה עם השיר בטקס פרסי ה-VMA לשנת 2017. סיירוס חזרה לעונה ה-13 של תוכנית המציאות, The Voice כמנטורית לאחר עונה אחת בה לא השתתפה. ב -5 באוקטובר 2017, אישרה סיירוס שהיא לא תחזור לThe Voice לעונה ה-14. ב -30 באוקטובר 2017, סיירוס אמרה שהיא לא תצא לסיבוב הופעות או תוציא סינגלים נוספים מ-Younger Now, מכיוון שהיא רוצה להתמקד בThe Voice.

2018–הווה: She Is Coming ונישואין

לפני שהיא שחררה את Younger Now בספטמבר 2017, סיירוס אמרה שהיא כבר "שני שירים ב[אלבום] הבא." משתפי פעולה ששמם נקשר באלבום האולפן השביעי של סיירוס כוללים את השותף הקודם מייק וויל מייד איט והשותפים החדשים מארק רונסון ואנדרו ווייט. שיתוף הפעולה הראשון שלה עם רונסון, "Nothing Breaks Like a Heart", יצא לאור ב -29 בנובמבר.
בליל ה-11 בנובמבר 2018, שברה סיירוס רצף של חוסר פעילות ארוכה ברשתות חברתיות, שנועדה להוביל לבכורה של "Nothing Breaks Like a Heart" וחשפה שהבית שלה ושל המסוורת' נשרף באש של השריפות בלוס אנג'לס שהתרחשו באותו הזמן. בזמן האירוע, סיירוס צילמה את תפקיד האורח שלה בדרום אפריקה עבור סדרת האנתולוגיה הבריטית מראה שחורה. סיירוס והמסוורת' תרמו כחצי מיליון דולר דרך הארגון ללא מטרת רווח של סיירוס, Happy Hippie Foundation.]
ב-27 במאי 2019, הופיעה סיירוס בפסטיבל "BBC Radio 1's Big Weekend". באוות יום חשפה סיירוס שתוציא מיני-אלבום שנקרא She Is Coming, אשר צפוי לצאת ב-31 במאי. בצאת האלבום חשפה סירוס שזה הוא המיני-אלבום הראשון שלה מתוך שלושה אשר שיצאו במהלך השנה. ב-16 באוגוסט, הוציאה את השיר "Slide Away", שהיא הייתה בין כותבם.

חיים אישיים

כשהייתה בת 13, הכירה את הזמר ניק ג'ונאס והשניים ניהלו זוגיות לסירוגין עד שנת 2009. ג'ונאס אף ביצע הופעת אורח בסדרה בכיכובה, האנה מונטנה עם להקתו האחים ג'ונאס. ביולי 2008 החלה סיירוס לצאת עם דוגמן התחתונים ג'אסטין גסטון, השניים נפרדו באפריל 2009. ביוני 2009, במהלך צילומי הסרט השיר האחרון, הכירה סיירוס את ליאם המסוורת'. במרץ 2010 הודיעו השניים שהם בזוגיות. ביוני 2012 הודיעה סיירוס כי היא והמסוורת' מאורסים. בספטמבר 2013 סיירוס הוציאה הודעה כי היא והמסוורת' ביטלו את אירוסיהם. בנובמבר 2014 החלה סיירוס לצאת עם פטריק שוורצנגר. הזוג נפרד באפריל 2015. באוגוסט 2015 הצהירה סיירוס על עצמה כפאנסקסואלית. בינואר 2016 סיירוס והמסוורת' חידשו את האירוסים. בדצמבר 2018 סיירוס והמסוורת' התחתנו ובאוגוסט 2019 נפרדו.
במהלך 2014 ייסדה סיירוס עמותה ללא כוונת רווח בשם "Happy Hippie" שמטרתה לגייס צעירים להיאבק למען נערים חסרי בית, בפרט מהקהילה הלהט"בית, ולמען אוכלוסיות חלשות אחרות.
מיילי סיירוס טבעונית מאז שנת 2014, והיא פועלת לקידום טבעונות.